CELEX: 62015TN0145
Language: da
Date: 2015-03-29 00:00:00
Title: Sag T-145/15: Sag anlagt den 29. marts 2015 — Rumænien mod Kommissionen

1.6.2015   
            
            
               DA
            
            
               Den Europæiske Unions Tidende
            
            
               C 178/20
            
         Sag anlagt den 29. marts 2015 — Rumænien mod Kommissionen
   (Sag T-145/15)
   (2015/C 178/20)
   Processprog: rumænsk
   
      Parter
   
   
      Sagsøger. Rumænien (ved R. Radu, V. Angelescu, R. Mangu og D. Bulancea, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesafgørelse (EU) 2015/103 af 16. januar 2015 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) annulleres delvist.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat tre anbringender.
   
               1.
            
            
               Første anbringende vedrører uretmæssig udøvelse af Europa-Kommissionens kompetence til at udelukke beløb fra EU-finansiering
               
                           —
                        
                        
                           Kommissionen har ved at anvende den faste korrektion, der blev fastsat i gennemførelsesafgørelse (EU) 2015/103, udøvet sin kompetence uretmæssigt under tilsidesættelse af bestemmelserne i artikel 52 i forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 samt Kommissionens retningslinjer for finansielle korrektioner, som defineret i Kommissionens dok. nr. VI/5330/97 af 23. december 1997 om »Retningslinjer for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen«.
                        
                     
                           —
                        
                        
                           Kommissionen var forpligtet til at fastsætte korrektionerne på grundlag af en identifikation af de beløb, som Rumænien havde anvendt uretmæssigt, og til ikke at anvende faste takster, eftersom situationens karakter for det første ikke tilsagde det og for det andet, at den rumænske stat over for Kommissionen havde stillet de nødvendige oplysninger til beregning af korrektionerne til rådighed. I det foreliggende tilfælde kan det ikke lægges til grund, at det var nødvendigt med en uforholdsmæssigt stor indsats fra Kommissionens side til fastlæggelsen af faste korrektioner.
                        
                     
         
               2.
            
            
               Andet anbringende vedrører en utilstrækkelig og urigtig begrundelse af den anfægtede afgørelse.
               
                           —
                        
                        
                           Gennemførelsesafgørelse (EU) 2015/103 er ikke tilstrækkeligt og korrekt begrundet, eftersom Kommissionen ikke på tidspunktet for dens vedtagelse angav grundene til, at den valgte at anvende en fast takst på de uregelmæssigheder, der blev konstateret i forbindelse med kontrolbesøgene, og ikke har givet en behørig begrundelse af, hvorfor de af Rumænien fremførte argumenter vedrørende muligheden for at anvende en fast korrektion ikke kan tiltrædes og tages i betragtning i forbindelse med fastsættelsen af den endelige korrektion.
                        
                     
         
               3.
            
            
               Tredje anbringende vedrører tilsidesættelse af proportionalitetsprincippet.
               
                           —
                        
                        
                           Den anfægtede afgørelse er ikke i overensstemmelse med proportionalitetsprincippet, for så vidt som anvendelsen af faste satser for korrektion, på henholdsvis 10 % vedrørende udgifter for ansøgningsåret 2009 og 5 % for ansøgningsåret 2010 indebar en overvurdering af tabet af EU-midler, der fulgte af de uregelmæssigheder, der blev konstateret i forbindelse med kontrolbesøgene, eftersom de nævnte satser ikke tager hensyn til karakteren og grovheden af tilsidesættelsen eller til tilsidesættelsens finansielle virkninger for EU-budgettet.